PONOVNO je aktualizirano pitanje rada trgovina nedjeljom nakon što je iz vlade najavljeno da će se broj radnih nedjelja ograničiti po austrijskom modelu.

Zagovornici zabrane rada nedjeljom kao argumente za zabranu često ističu izrabljivanje radnika i nepostojanje potrebe da trgovine budu otvorene svih sedam dana u tjednu, a mi smo porazgovarali s dvojicom vodećih ljudi trgovačkih centara - Slobodanom Školnikom, predsjednikom uprave Emmezete, i Denisom Čupićem, koji upravlja West Gateom - kako bismo dobili njihovo viđenje ove situacije jer bi im zabrana rada sasvim sigurno utjecala na posao.

Šef uprave Emmezete: Poljaci su probali, rezultati su loši



Slobodan Školnik

Školnik kaže da je Poljska prije tri godine također krenula u ograničavanje rada nedjeljom, no da su analize ekonomskog aspekta pokazale vrlo loše rezultate. Kao primjer izdvaja jedan lanac parfumerija kojem je promet pao za 20 posto.

"Je li Horvat ministar gospodarstva ili svjetonazora?"

"Poljska je prije tri godine krenula u smanjivanje rada nedjeljom u nekoliko faza, tako da su u trećoj fazi ostavili samo osam radnih nedjelja. Analize su pokazale da je, na primjer, kod njih jedan lanac parfumerija imao zbog toga pad prometa od oko 20 posto. Neki dan je ministar gospodarstva Horvat rekao da je rad nedjeljom svjetonazorsko i gospodarsko pitanje pa sam pomislio - je li on ministar svjetonazora ili gospodarstva?", zapitao se Školnik u razgovoru za Index.

"Ja nastupam isključivo s aspekta gospodarstva, a ne svjetonazora. Ako naše društvo ne želi raditi, može odlučiti da će raditi samo dva dana u tjednu, samo moramo biti svjesni koje su onda posljedice toga. Ono što znaju i ptice na grani jest da naš BDP dobrim dijelom ovisi o turizmu i trgovini, puno više nego što je to u Poljskoj ili Austriji, s kojom se često volimo uspoređivati", kaže Školnik.



"Usporedbe s Austrijom su besmislene jer mi smo u borbi s Bugarskom, a ne s Austrijom"

Odbacuje i usporedbe s Austrijom, na koje se zagovornici zabrane rada često vole pozivati.

"Usporedbe s Austrijom su besmislene jer mi smo u borbi s Bugarskom, a ne s Austrijom. Kad će Hrvatska imati prosječnu plaću kao Austrija, možemo ukinuti rad i subotom i nedjeljom. Naš BDP jedva doseže rast od tri posto, a uvelike ovisi o trgovini i turizmu i kad trgovinu udariš s takvom regulativom upitno je koliki će ti biti rast, koliko će se PDV-a sliti u državnu kasu... Imamo masu elemenata sa strane gospodarstva koji kažu da je zabrana rada nedjeljom negativna mjera, da je to direktni udar na gospodarsku aktivnost", kaže Školnik.

Što se tiče uvjeta rada, oni su se poboljšali zbog tržišta, odnosno nedostatka radnika, a ne nekakve regulative.

"Kod mene prodavačice rade šest sati plus plaćena pauza, nema prekovremenih"

"Često se može čuti da žene u trgovini rade od jutra do mraka, da nemaju slobodno. Ne znam za druge, ali kod mene prodavačica radi šest sati plus plaćena pauza. Kod mene nema prekovremenih sati jer su oni skupi, skuplji od normalnog rada, i ja ih ne dozvoljavam, tako da ih imamo u promilima. A mi smo s tisuću zaposlenih nekakav reprezent većih sustava. Ljudi koji tvrde da se radnike terorizira moraju biti svjesni da radnike nije zaštitila regulativa ni sindikat nego tržište", tumači naš sugovornik.

Tekst se nastavlja ispod oglasa

"Kada se pojavio manjak radnika, plaće su narasle i dobili su slobodu da, ako im nešto ne odgovara, prijeđu u drugu organizaciju jer danas nema velikog trgovca koji permanentno ne traži radnike. Počeli su zapošljavati i umirovljenike na četiri sata. Plaća je u dobrom dijelu trgovine porasla na skoro pet tisuća kuna neto i kada se to stavi u omjer s prosječnom plaćom ispada da u trgovini imaju plaću na razini 75 posto prosječne plaće. To je čak više nego u zapadnoeuropskim zemljama jer su svugdje nažalost u trgovini najniže plaćeni kadrovi. To je takva djelatnost", kaže Školnik.





"N​​​​e bi bilo dobro da se promjene uvode preko noći, što je i inače hrvatski nacionalni sport"

Također kaže da su u Emmezeti svojim zaposlenicima uveli šest slobodnih vikenda i smatra da bi takvo nešto trebalo ugraditi u zakon o radu i tako zaštititi radnike.

"Vodi se samo žestoka rasprava da se zabrani rad nedjeljom, međutim oni koji to zagovaraju nisu svjesni da radnici u trgovini nikad nemaju slobodni vikend jer rade subotom, a ako se zatvori nedjelja, onda će morati raditi svih ostalih šest dana. S obzirom na to, zalažem se za drugu varijantu - izmjenu Zakona o radu tako da se radnicima osigura određeni broj slobodnih vikenda godišnje. Imao sam radnike koji 20 godina rade kod nas i nikad nisu imali slobodni vikend. To zbilja nije ugodna stvar. Mi smo u Emmezeti samoinicijativno uveli ljudima šest slobodnih vikenda u godini. Nije to svaki vikend, ali to je već pomak nabolje. Ima tu načina da se ljudima pomogne", kaže nam Školnik.

"Također, ono na što često upozoravam jest da ne bi bilo dobro da se promjene uvode preko noći, što je i inače hrvatski nacionalni sport. Dajte nam godinu-dvije prilagodbe kad se donosi neka mjera, da se svi kojih se ona tiče stignu pripremiti", zaključuje Školnik.



Čupić: Austrijski model koji citira ministar gospodarstva Horvat - ne postoji



Denis Čupić

Denis Čupić, direktor F.O. Developmenta, koji upravlja trgovačkim centrom West Gate pored Zagreba, kaže da "austrijski model" o kojem priča ministar gospodarstva ne postoji. Inače, Čupić je i član austrijskog Vijeća trgovačkih centara pa dobro poznaje njihovo zakonodavstvo i praksu.

"Kroz novi temeljni kolektivni ugovor za trgovinu se može definirati da se ograniči broj nedjelja koje pojedini radnik radi i da se više plati rad nedjeljom. Ona trgovina koja to ne može ispoštovati jer nema dovoljan promet, ona neće raditi, a onaj tko ima dovoljno prometa, on će moći platiti radnike i bit će otvoren. Bilo kakve zabrane, pogotovo fragmentarne - određeni broj nedjelja, turističke zone i slično - nisu dobre. Doći ćemo u situaciju da će netko izlobirati da se neki grad progura turističkom zonom. Ako ćemo već zabraniti rad nedjeljom, onda bi ga trebalo svima zabraniti - i restoranima, benzinskim crpkama, kafićima, kinima - svima", kaže Čupić.

Što se tiče zabrana rada nedjeljom, i zemlje koje su je imale uvidjele su njene negativne efekte i sada idu u smjeru labavljenja te regulative.

"Austrijski model koji ministar gospodarstva Horvat citira - ne postoji. U Austriji nedjeljom ne možeš raditi. Očito čovjek nije sjeo u auto i otišao nedjeljom u Austriju. Ono što postoji u Austriji jest jedna zakonska odredba koja je donesena prošle godine - da se određena područja mogu proglasiti turističkim zonama. Austrijski narodnjaci trenutno lobiraju da se na razini grada Beča cijeli grad proglasi turističkom zonom i da svaka nedjelja bude radna nedjelja. Sebastian Kurz je u pregovorima o sastavljanju vlade s koalicijskim partnerima obećao da će se uvesti 20 neradnih nedjelja. U Njemačkoj je rad nedjeljom reguliran na pokrajinskoj razini tako da se situacija razlikuje, ali se trenutno pregovara da se uvede jedinstvena regulacija i da barem 20 nedjelja bude radno", kaže Čupić.

Čupić nam je ustupio i statistiku koja je rađena na bazi četiri trgovačka centra u Hrvatskoj, koje pokazuju da vikendima u njih dolazi najviše kupaca.





*Index koristi third party aplikacije za realizaciju anketa kako bismo smanjili mogućnost manipulacije anketom od strane korisnika, ali i potpuno odagnali mogućnost vlastitih manipulacija rezultatima. Svejedno, online ankete ne mogu se smatrati znanstveno utemeljenima niti vjerodostojno predstavljaju većinu hrvatske populacije. Index, naime, relativno rijetko posjećuju potpuni idioti, koji pak u ukupnoj hrvatskoj populaciji imaju značajan udio.